কিন্তু সুয়াইয়ের কাছে এই জয়ের মূল্য কোনও গ্র্যান্ড স্ল্যাম জয়ের চেয়ে কোনও অংশে কম নয়। কারণ, চোদ্দোবারের চেষ্টায় এই প্রথম কোনও গ্র্যান্ড স্ল্যাম টুর্নামেন্টের দ্বিতীয় রাউন্ডে উঠলেন সুয়াই। আর তাঁর কাছে হেরে যাওয়া বিপক্ষ খেলোয়াড়ের নাম? বিশ্বের দু’নম্বর খেলোয়াড় সিমোনা হালেপ!
টেনিস খেলাই প্রায় ছেড়ে দিয়েছিলেন সুয়াই। শুধু গ্র্যান্ড স্ল্যামে টানা ব্যর্থতার জন্য। মঙ্গলবার এল উত্তরণের প্রথম ধাপ। প্রথম রাউন্ডে জয়ের পরে তাই হয়তো সুয়াইয়ের চোখে জল। বিশ্বের ১৩৩ নম্বর খেলোয়াড় বলেছেন, ‘‘এই জয় আমাকে অক্সিজেন জোগাল।’’
হালেপ-এর বিরুদ্ধে সুয়াই জিতেছেন ৬-৪, ৬-৩ ফলে। ম্যাচের পরেও সঞ্চালকের সামনে ধরা পড়েছে সুয়াইয়ের উত্তেজিত চোখ। দু’হাত দিয়ে মুখ ঢেকে ফেলছিলেন তিনি। কখনও আনন্দে কেঁদেও ফেলছিলেন। ওঁর কথায় শুধু আবেগ। সুয়াই বলেছেন, ‘‘আজ আমার কেরিয়ারের সেরা দিন। হালেপের মতো একজন তারকা-কে হারালাম। আজ আমি দারুণ খুশি। উত্তেজনা ধরে রাখতে পারছি না।’’ টেনিস থেকে ক্রমশ দূরে সরে যাওয়ার ফলে প্রথম পঞ্চাশ থকেও অনেক পিছিয়ে এসেছি।’’ তিনি জানালেন, মঙ্গলবারের জয়ের পর চেষ্টা করবেন র‌্যাঙ্কিংকে আরও উন্নত করার। জয়ের জন্য চিনের প্রাক্তন তারকা লি না-কে ধন্যবাদ জানিয়েছেন ২৬বছর বয়সী সুয়াই। ২০১৪ অস্ট্রেলীয় ওপেন চ্যাম্পিয়ন এবং ২০১২ লন্ডন অলিম্পিক্সে তাঁর পার্টনার সম্পর্কে সুয়াই বলেছেন, ‘‘লি না দারুণ একজন মানুষ। ও আমাকে অনেক সাহায্য করেছে। গতকালও ওর সঙ্গে দেখা হয়েছিল। নানারকম টিপ‌্স দিয়েছে। এই জয়ের পিছনে লি না-র কৃতিত্ব কম নয়। পাশাপাশি আমার কোচ, পরিবারের সদস্য এবং সমর্থকদেরও ধন্যবাদ জানাই।’’ অন্যদিকে, হালেপ বলেছেন, ‘‘ নিজের সেরা ফর্মে খেলতে পারিনি। গোড়ালিতে একটা চোট ছিল। সেটা সমস্যা তৈরি করেছে। তবে সেটার জন্য সুয়াইয়ের কৃতিত্বকে বিন্দুমাত্র খাটো করে দেখানোর উপায় নেই। ও সত্যিই দারুণ খেলেছে।’’
সুয়াইয়ের এই কৃতিত্বে উচ্ছ্বসিত তাঁর টেনিস জগতের বন্ধুরাও। ব্রিটিশ তারকা হিদার ওয়াটসন টুইট করেছেন, ‘সুয়াই দারুণ খেলেছে। ওকে কাঁদতে দেখে আমারও চোখে জল চলে এসেছিল’।